open-index/open-wikipedia-markdown huggingface dataset:
Ainejärjestönauha

**Ainejärjestönauha** (myös järjestönauha, vuosijuhlanauha, juhlanauha) on yliopistoissa tietyn ainejärjestön edustajien juhlapuvun yhteydessä käyttämä nauha.

Ainejärjestönauhoja pidetään akateemisissa juhlatilaisuuksissa, esim. oman ainejärjestön vuosijuhlissa tai edustettaessa omaa ainejärjestöä muualla. Nauha edustaa paitsi juhlallista tilaisuutta ja siihen liittyvää arvokkuutta, myös keinoa erottautua muista järjestöistä ja vahvistaa järjestön yhteenkuuluvuutta ja omaa järjestöidentiteettiä.

Ylioppilaskuntien käytössä olevaa, samantyylistä nauhaa kutsutaan *kuntanauhaksi* tai *ylioppilaskuntanauhaksi*. Järjestönauhalla voidaan viitata yläkäsitteenä *ylioppilaskunta*-, *osakunta*-, *tiedekunta*- ja *ainejärjestönauhoihin* sekä muiden akateemisten järjestöjen nauhoihin.

Eri yliopistoilla, ylioppilaskunnilla ja ainejärjestöillä on erilaisia perinteitä ja ohjeita nauhan käyttöön liittyen. Ylioppilaskuntien kuntanauhoja pitävät ylioppilaskunnan hallituksen ja edustajiston jäsenet sekä toimihenkilöt. Ainejärjestöissä ainejärjestönauhan käyttöön ovat tyypillisesti oikeutettu kaikki järjestön jäsenet. Joissakin järjestöissä on omat nauhat hallituslaisille ja jäsenille sekä hallituslaisen nauhan yhteydessä käytettävä hallituspinssi tai -merkki. Ainejärjestönauhan olemassaolo ja käyttäminen on vapaaehtoista eivätkä kaikki ainejärjestöt ole ottaneet nauhaa käyttöönsä.

## Ainejärjestönauhan ominaisuudet

Ainejärjestönauhassa on yleensä muutamaa eri väriä eri paksuisina viivoina. Yleensä vahvin väri on ylimpänä nauhassa. Ainejärjestöt päättävät itse nauhansa värin ja sommittelun. Valmista nauhaa myydään yleensä vain ainejärjestön jäsenille, mutta joissain tapauksissa myös muille halukkaille.

## Etiketti

Ainejärjestönauhaa pidetään juhlapuvun yhteydessä joko olalta lantiolle tai vasemman rinnan kohdalla ruusukkeeksi taiteltuna. Molempia malleja voidaan käyttää sekä puvun että mekon kanssa. Ruusukkeen käyttö on perinteisesti yhdistetty nimenomaan naistapaiseen juhlapukeutumiseen eli pitkiin iltapukuihin, koska ainejärjestönauha ei saa koskettaa paljasta ihoa eikä pitkä nauha ole siksi sopinut puettavaksi etenkään olkaimettomien mekkojen kanssa. Jotkut ainejärjestöt ohjeistavat kantamaan pitkää ainejärjestönauhaa oikealta olalta puvun kanssa ja vasemmalta olalta mekon kanssa.

Useiden ainejärjestö- ja kuntanauhojen käytöstä samanaikaisesti on ylioppilaskunta- ja järjestökohtaisia ohjeita. Järjestön omissa vuosijuhlissa voidaan pitää ylimpänä omaa nauhaa ja sen jälkeen muita nauhoja, kun taas ulkopuolisissa tilaisuuksissa kuntanauha tulee ylimmäksi. Nyrkkisääntönä voi mainita, että päällimäisenä käytetään aina juhlaa isännöivän järjestön nauhaa. Samanaikaisesti puettavien nauhojen määrä on usein rajoitettu kolmeen nauhaan.

## Lähteet
### Viitteet
Sonja Kasurinen

**Sonja Kasurinen** (s. 2002 tai 2003) on suomalainen näyttelijä. Hänet tunnetaan *[[Salatut elämät]]* -televisiosarjasta Nella Tammisen roolista. Hän esiintyi sarjassa vuosina 2014–2018. Hänen jälkeen hahmoa jatkoi näyttelijä Emma Nopanen.

Kasurinen on myös nähty useassa *[[Salatut elämät]]* -sarjan nettisarjassa, kuten *[[Pahainpäivä]]* ja *[[Kämppä tyhjänä]]* ensimmäisellä ja toisella tuotatokaudella.

## Filmografia

## Lähteet
Aftontidningen

**Aftontidningen** (lyh. **AT**) oli vuosina 1942–1956 ilmestynyt ruotsalainen iltapäivälehti, jota julkaisi ammattiliittojen keskusjärjestö Landsorganisationen. Se perustettiin, koska *[[Aftonbladet]]* oli ollut liian saksalaismielinen. Samoihin aikoihin Bonnier perusti *[[Expressen]]in*. Aftontidningen sai huomiota räväkällä tyylillään, ja sen kulttuuritoimituksessa oli huomattavia nimiä kuten Stig Ahlgren ja Karl Vennberg. Lehti ei kuitenkaan pärjännyt kilpailussa ja se lakkautettiin, kun LO vuonna 1956 osti *Aftonbladetin*.
## Päätoimittajat
* 1942–1951: Frans Severin
* 1951–1952: Ragnar Casparsson
* 1952–1956: Ivar Sundvik
## Lähteet

## Aiheesta muualla
Voileipäkeksi

**Voileipäkeksi** on keksilaji, joka on tarkoitettu syötäväksi suolaisten tai makeiden levitteiden kanssa. Voileipäkeksit ovat sukua laivakorpulle, jotka kehitettiin alun perin merimiesten tarpeisiin säilyvänä ruokana pitkillä Atlantin ylityksillä. 

Suomessa voileipäkeksejä on perinteisesti tarjoiltu etenkin teen kanssa, ja niiden päällysteitä voivat olla esimerkiksi voi ja muut rasvalevitteet, juustot, hunaja, marmeladit sekä hillot. Yksi Suomessa suosituimmista voileipäkekseistä on Cream Cracker, joita on ollut markkinoilla yli sata vuotta.

## Katso myös
* Näkkileipä
* Hapankorppu

## Lähteet
Eeva Lindholm

**Eeva Irene Lindholm** (o.s. **Heinonen**, 30. huhtikuuta 1946 Helsinki – 16. helmikuuta 2025 Helsinki) oli suomalainen ralliautoilija. Hän aloitti jääradalla vuonna 1965 ja voitti rallin SM-sarjan naisten mestaruuden vuosina 1971–1974. Hän ajoi naisten luokan voittajaksi RAC-rallissa vuonna 1973. Hän lopetti kilpailemisen vuonna 1975 ja toimi yrittäjänä. 

## Lähteet
Susan Harris

**Susan Harris** (o.s. Spivak, s. 28. lokakuuta 1940 Mount Vernon, New York) on yhdysvaltalainen televisiokäsikirjoittaja, joka tuli 1970-luvulta alkaen tunnetuksi komediasarjojen kuten *[[Kupla (televisiosarja)|Kupla]]* (Soap), *[[Tyttökullat]]* (Golden Girls) ja *[[Vihdoinkin yksin]]* (Empty Nest) luojana. Vuosina 1975–1998 Harris oli yksi Yhdysvaltain televisiokanavien tuotteliaimmista käsikirjoittajista, joka oli luomassa toistakymmentä menestyssarjaa.

Kirjanpitäjäisän perheessä Westchesterin piirikunnassa Manhattanin koillispuolella varttunut Harris opiskeli englannin kieltä ja kirjallisuutta Cornellin ja New Yorkin yliopistossa suorittamatta tutkintoa. Ennen omien sarjojensa menestystä Harris oli mukana käsikirjoittamassa muun muassa sarjoja *The Courtship of Eddie's Father* ja *[[The Partridge Family]]*. 1970-luvun alussa *[[Perhe on pahin]]* -sarjan luoja Norman Lear kutsui Harrisin mukaan sen käsikirjoitustiimiin, johon siihen asti oli kuulunut vain miehiä. Pienen pojan yksinhuoltajana Harris kirjoitti sarjaa pääosin etätyönä kotoaan käsin tapaamatta kertomansa mukaan edes koskaan sen näyttelijöitä. Hän kirjoitti muutaman jakson sittemmin *Tyttökullissa* näytelleen Bea Arthurin tähdittämään sarjaan *Maude*, kunnes sarja *Fay* oli ensimmäinen josta hän sai maininnan yhtenä sarjan luojista. Sarjaa kuitenkin tuotettiin vain kymmenen jaksoa.

Saippuasarjoja parodioiva absurdi *Kupla* (1977–1981) oli vaikea myydä televisiojohtajille, mutta toteutuessaan ABC-verkossa mursi monia aiempia raja-aitoja tv-komedian alalla. Sitä seurasi *[[Benson (televisiosarja)|Benson]]* (1979–1986), spin-off-sarja *Kuplan* sarkastisesta afroamerikkalaisesta hovimestarista, jota näytteli Robert Guillaume.

Harrisin seuraava menestyssarja *Tyttökullat* (1985–1992) säilyi kuuden tuotantokauden ajan kymmenen katsotuimman joukossa Yhdysvalloissa, mutta viimeisellä seitsemännellä kaudella putosi sijalle 40. Harris ja muut loivat sarjan naishahmoille 24 jaksoa saaneen spin-offin *[[Golden Palace|The Golden Palace]]*, jossa hahmot ovat alkaneet pyörittää miamilaista hotellia. Paremmin menestyi *Vihdoinkin yksin* (1988–1995), jonka pääosaa, leskeksi jäänyttä lääkärimiestä kaksine tyttärineen ja puhuvine koirineen näytteli *Kuplasta* tunnetuksi tullut Richard Mulligan.

Harrisin vuonna 1991 esitetty sarja *[[Sokeria ja pippuria]]* (Good & Evil) kertoo kosmetiikkayhtiön perijättären tyttäristä, joista toinen on kovapintainen bisnesnainen ja toinen epäitsekäs ja varovainen tutkija. Sarja sai 11 jaksoa.

Susan Harris vetäytyi tv-uralta noin 60-vuotiaana saatuaan käyntiin viimeisen sarjansa, vuonna 1998 esitetyn 13-jaksoisen *Salaiset ansiot* (The Secret Lives of Men).

Harris sai vuonna 2005 käsikirjoittaja Paddy Chayefskyn mukaan nimetyn Writers Guild of America -palkinnon. Hänet nimitettiin vuonna 2011 Yhdysvaltain televisioakatemian Hall of Famen jäseneksi.

## Yksityiselämä
Susan Harrisin poika on kirjailija ja neurotieteilijä Sam Harris.

## Lähteet

## Aiheesta muualla
*
Raide-Jokeri 0

**Raide-Jokeri 0** (kutsutaan myös nimellä **Jokeri 0**) on  Helsinkiin suunniteltu poikittaissuuntainen pikaraitiotie, joka kulkisi Meilahdesta Pasilan ja Kalasataman kautta Herttoniemeen. Sieltä se voisi myöhemmin jatkaa joko Laajasaloon tai Itäkeskukseen. Se korvaisi nykyisen runkobussilinjan 500.

Pikaraitiotien tärkeimpiä tavoitteita olisi yhdistää paljon työpaikkoja tarjoava Meilahden sairaala-alue Keski-Pasilaan, luoda sieltä Teollisuuskatua pitkin kulkeva nopea raideyhteys Kalasatamaan ja helpottaa metron ylikuormitusta Itäväylän kohdalla.

Raide-Jokeri 0 on yksi Helsingin yleiskaavassa 2016 suunnitelluista pikaraitioteistä, mutta sen rakentamisesta ei ole vielä tehty päätöstä. Pikaraitiotien varaus on kuitenkin huomioitu esimerkiksi Kulosaaren sillan uudelleenrakentamisessa 2020-luvun lopulla. Myös Teollisuuskadun ja Junatien suunnitteluperiaatteissa on varauduttu pikaraitiotiehen.

Raide-Jokeri 0 on saanut nimensä siitä, että se on alkuperäisestä Raide-Jokeria sisempi pikaraitiolinja. Ulompia kehämäisiä pikaraitioteitä on kutsuttu nimillä Raide-Jokeri 2 ja Raide-Jokeri 3 eli Vantaan pikaraitiotie.

## Linjaus
Helsingin kaupunkiympäristölautakunta päätti vuonna 2022, että suunnittelun ensimmäisessä vaiheessa on linjauksena Meilahti–Pasila–Kalasatama–Herttoniemi. Herttoniemestä linja voisi jatkua edelleen Laajasaloon tai Itäkeskukseen. Länsipäässä linja voisi jatkua Meilahdesta Töölön tai Munkkiniemen suuntaan.

Meilahdesta Pasilaan ja siitä Teollisuuskadun alkuun pikaraitiotien on suunniteltu kulkevan tunnelissa, joka parantaisi linjan nopeutta ja palvelutasoa. Triplan alapuolella voitaisiin hyödyntää sen maanalaista asemavarausta, eli niin sanottua Pasilan metroasemaa.

## Suunnittelu ja rakentaminen
Yleiskaavan toteuttamisohjelmassa Jokeri 0:n suunnittelu on ajoitettu vuosien 2021–2035 välille. Uutta raitiotietä rakennettaisiin 10,3 kilometriä Meilahden ja Roihupellon välillä. Roihupellosta Itäkeskukseen linjaus kulkisi alkuperäistä Raide-Jokeria varten rakennetuilla raiteilla. Jokeri 0:aa kuvaillaan tekniseltä toteutettavuudeltaan haastavaksi, ja se vaatii reitin joissain kohdissa kalliita ratkaisuja. Toisaalta reitin varrella on niin paljon maankäytön kehityskohteita, että matkustajakysynnän odotetaan 2030-luvulla perustelevan rakentamisen.

## Katso myös
* Helsingin raitioliikenne

## Lähteet
Paistettu riisi

**Paistettu riisi** on riisistä paistamalla valmistettu ruokalaji, joka eroaa risotosta siten, että siihen ei laiteta paljoa lientä. Sen sijaan siihen käytetään usein hieman soijakastiketta ja seesamiöljyä. Se on yleisimmillään aasialaisessa ruokakulttuurissa. Paistettu riisi tunnetaan muun muassa kiinalaisessa keittiössä, missä sitä maustetaan kevätsipulilla. Paistetun riisin kanssa käytetään usein lihaa ja kasviksia.

## Lähteet
Ditheröinti

**Ditheröinti** () tarkoittaa tietokonegrafiikassa ja digitaalisessa signaalinkäsittelyssä menetelmää, jossa kohinan avulla vähennetään kvantisoinnin aiheuttamaa "palkittumista". Menetelmällä karkeampi tekniikka voi matkia hienojakoisempaan tulokseen pystyvää tekniikkaa. Menetelmällä voi matkia eri värejä sekä varjostusta. Äänenkäsittelyssä ditheröinnillä korvataan pyöristysvirheitä, joita tulee analogisen signaalin muuntamisessa digitaaliseksi. Kohinan lisäämisellä piilotetaan kvantisointivirheitä ja parannetaan koettua äänenlaatua.

## Historia
Tekniikkaa kuvasi Lawrence G. Roberts vuonna 1962, mutta termi on syntynyt myöhemmin.

## Lähteet
Miikka Jahnukainen

**Miikka Aleksi Jahnukainen** (4. helmikuuta 1939 – 12. tammikuuta 2022) oli suomalainen valtiotieteen tohtori ja ATK-instituutin ensimmäinen rehtori.

Instituutissa Jahnukainen opetti muun muassa kursseja:
* Johdatus automaattiseen tietojenkäsittelyyn
* ATK yrityksessä ja julkisessa hallinnossa
* Systeeminsuunnittelukurssi

Vuonna 1975 Jahnukainen julkaisi ATK-instituutin kanssa kirjan *Tietosysteemin rakentaminen*. Kirjan julkaisi Tietojenkäsittelyliitto.

## Katso myös
* Tietojenkäsittelytiede

## Lähteet
*  
* 

### Viitteet
Pulegoni

**Pulegoni** (C10H16O) on tyydyttymättömiin ketoneihin kuuluva orgaaninen yhdiste. Yhdistettä voidaan käyttää aromiaineena ja muiden yhdisteiden valmistukseen. Yhdistettä esiintyy useissa mintuissa, erityisesti puolanmintussa.

## Ominaisuudet, valmistus ja käyttö
Huoneenlämpötilassa pulegoni on nestemäistä ainetta, jolla on piparmintunkaltainen tuoksu. Yhdiste ei liukene veteen, mutta liukenee hyvin esimerkiksi etanoliin, dietyylieetteriin ja kloroformiin. Pulegoni on myrkyllistä maksalle, koska siitä muodostuu ihmisen aineenvaihdunnassa mentofuraania ja edelleen muita reaktiivisia hapetustuotteita.

Pulegonia voidaan eristää puolanminttuöljystä tai valmistaa sitronellaalia hapettamalla. Yhdistettä käytetään aromiaineena ja muun muassa mentofuraanin, mentolin ja mentonin valmistamiseen.

## Lähteet

## Aiheesta muualla
* Human Metabolome Database: Pulegone 
* Food Component Database (FooDB): (+)-pulegone 
* Kyoto Encyclopedia of Genes and Genomes (KEGG): Pulegone
Jaakko Salminen

**Jaakko Mikko Salminen** (22. elokuuta 1930 Ulvila – 2. elokuuta 2022 Helsinki) oli suomalainen kasvatustieteilijä ja professori.

Jaakko Salminen syntyi puuseppä Frans Emil Salmisen, ent. Lähteenkorva, ja Hilda Aurora Lahdenperän perheeseen. Hänen puolisonsa vuodesta 1953 oli Pirkko Kolehmainen. Salminen tuli ylioppilaaksi Porin suomalaisesta yhteislyseosta 1950, valmistui kansakoulunopettajaksi Jyväskylän kasvatusopillisesta korkeakoulusta 1953, kasvatustieteen kandidaatiksi Jyväskylän yliopistosta 1970 ja filosofian lisensiaatiksi Joensuun korkeakoulusta 1976, missä hän väitteli filosofian tohtoriksi 1979 tutkimuksella *Die sprachliche Entwicklung des Kindes und die Voraussetzungen zum Erlernen des Lesens und Rechtschreibens*. 

Salminen toimi kansakoulunopettajana useilla eri paikkakunnilla 1953–1963. Hän oli Savonlinnan seminaarin kansakoulun johtaja 1963–1973 ja Joensuun yliopistossa kasvatustieteen lehtori 1973–1976, didaktiikan apulaisprofessori 1977–1982 ja vt. professori 1982–1985. Hän oli myös yliopiston kasvatustieteen tiedekunnan dekaani ja yliopiston toinen vararehtori 1984–1985. Helsingin yliopistossa Salminen oli erityispedagogiikan vt. professori 1986–1990 ja sitten kasvatustieteen professori. Eläkkeelle hän jäi 1994. Salminen julkaisi sekä tieteellisiä tutkimuksia että useita oppikirjoja.

## Lähteet
Wasa Party Syndicate

**Wasa Party Syndicate** oli vuonna 1992 toiminut vaasalainen rave-tapahtumia järjestänyt ryhmä.

Wasa Party Syndicaten muodostivat DJ Jocka sekä MC Hyper M.

## Katso myös

* 7th Sense
* Meltdown Deejays

## Lähteet
Jäähyväiset Matjoralle (elokuva)

**Jäähyväiset Matjoralle** () on Elem Klimovin ohjaama neuvostoliittolainen draamaelokuva vuodelta 1983. Valentin Rasputinin samannimiseen romaaniin perustuvan elokuvan pääosissa näyttelevät Stefanija Stanjuta, Lev Durov ja Aleksei Petrenko.

Elokuva rakenteilla olevan Bratskin vesivoimalan patoaltaan alle joutuvasta Matjoran kylästä viivästyi, kun sen alkuperäinen ohjaaja Larisa Šepitko ja muita työryhmän jäseniä sai surmansa auto-onnettomuudessa kesällä 1979. Uudeksi ohjaajaksi nimettiin Šepitkon leski Elem Klimov, tunnettu elokuvantekijä hänkin.

Neuvostoelokuviin erikoistunut Kosmos-Filmi toi elokuvan Suomeen. Se sai Suomen-ensi-iltansa Capitol-elokuvateatterissa Helsingissä 7. syyskuuta 1984 ja keräsi Suomen teatterikierroksellaan 3&nbsp;601 katsojaa. Mainostelevisio esitti elokuvan helmikuussa 1988.

## Lähteet
Pyhän Kolminaisuuden ritarikunta

**Pyhän Kolminaisuuden ritarikunta** on etiopialainen ritarikunta, joka perustettiin 2. marraskuuta 1930 keisari Haile Selassien käskystä ja valtaannousun kunniaksi. Keisarikunnan romahtamisen jälkeen keisarillinen perhe on jatkanut kunnianosoituksen jakamista. Sitä myönnetään tunnustuksena poikkeuksellisesta palveluksesta niin siviileille kuin sotilaillekin. Saajan ei tarvitse olla Etiopian kansalainen.

Ritarikunnassa oli alkujaan viisi luokkaa (suurristi, suurupseeri, komentaja, upseeri ja ritari), mutta nykyään sitä jaetaan vain kahdessa luokassa: suurristi ja poikkeustapauksissa ketju.  

*  ritarikunnan nauha

## Lähteet
Uskonto Afganistanissa

Tämä artikkeli käsittelee **[[Afganistan]]in [[Uskonto|uskontoa]] ja uskonnollisia yhteisöjä**. Vuonna 2009 Afganistanin väestö oli lähes täysin islaminuskoista. Arviolta 84,7–89,7 prosenttia väestöstä kuului sunnalaisuuteen ja 10–15 prosenttia šiialaisuuteen. Afganistanin uskonnollisesta väestöstä ei ole saatavilla luotettavia tietoja, sillä virallista maanlaajuista väestönlaskentaa ei ole tehty vuosikymmeniin.

## Islam

Perinteisesti hallitseva uskonto on ollut sunnimuslimien lahko, joka noudattaa Hanafi-koulukuntaa. Viimeisen 200 vuoden ajan suuri osa väestöstä on noudattanut Deobandi-vaikutteista Hanafi-sunnismia, joka on peräisin Intiasta. Huomattava vähemmistö kannatti islamin mystisempää versiota, joka on tunnettu suufilaisuutena. Suufilaiset ovat ryhmittyneet karismaattisia uskonnollisia johtajia seuraaviin sääntö- tai veljeskuntiin. 1900-luvulla wahhabilaisen islamin vaikutus kasvoi tietyillä alueilla.

Saman uskonnollisen ryhmän jäsenet ovat perinteisesti keskittyneet tietyille alueille. Sunnalaiset paštut hallitsevat maan etelä- ja itäosia. Šiialaisten hazaroidien aluetta on vuoristoinen Hazaradžatin ylänkö. Koillisilla alueilla on perinteisesti ismailiitti-kansoja. Pääkaupunki Kabul on puolestaan monimuotoisempaa. Pohjoisessa Mazar-e Šarifin kaupungissa asuu sekä sunnalaisia että šiioja.

## Muut uskonnolliset ryhmät
Muiden uskonnolisten ryhmien arvioidaan olevan Afganistanissa alle prosentin luokkaa. Sikhejä ja hindulaisia on Afganistanissa noin 2&nbsp;200 sekä bahai-uskoon kuuluvia yli 400. Lisäksi Afganistanissa on pieniä määriä muiden uskonnollisten ryhmien kannattajia, enimmäkseen buddhalaisia. Afganistanissa on tiettävästi pieni, piilossa oleva kristillinen yhteisö, jonka koko vaihtelee 500 ja 8&nbsp;000 välillä. Kabulissa on ollut yksi kristillinen kirkko ja juutalainen synagoga.

Aiemmin Afganistanissa asui pieniä hindujen, sikhien, bahai-uskolaisten, juutalaisten ja kristittyjen yhteisöjä, mutta suuri osa näiden yhteisöjen jäsenistä muutti pois Neuvostoliiton vastaisen jihadin, sisällissodan ja Taleban-hallinnon aikana. Muiden kuin muslimien määrän arvioitiin olevan satoja Taleban-hallinnon päättyessä 2000-luvun alussa. Taleban-hallinnon kaatumisen jälkeen jotkut uskonnollisten vähemmistöjen jäsenet palasivat, ja monet heistä asettuivat Kabuliin.

## Lähteet
Uskonto Angolassa

Tämä artikkeli käsittelee **[[Angola]]n [[Uskonto|uskontoa]] ja uskonnollisia yhteisöjä**. Vuonna 2014 Angolan väestö oli suurelta osin kristittyä. Roomalaiskatolisuuteen kuului 41,1 prosenttia, protestantteihin 38,1 prosenttia, muihin 8,6 prosenttia ja uskontokuntiin kuulumattomia oli 12,3 prosenttia väestöstä. 

## Kristinusko

Suurin osa väestöstä on kristittyjä, ja heistä roomalaiskatoliset ovat suurin uskonnollinen ryhmä. Katolisen kirkon mukaan väestöstä 55 prosenttia on katolilaisia, mutta tätä lukua ei voida todentaa. Kansallisen uskontoasioiden insituutin (INAR) mukaan Afrikan riippumattomiin kirkkoihin kuuluu 25 prosenttia väestöstä. 10 prosenttia väestöstä kuuluu protestanttisiin tunnustuskuntiin, kuten metodisteihin, baptisteihin, kongregationalisteihin (United Church of Christ) tai helluntailaisuuteen (Assemblies of God). Noin viisi prosenttia väestöstä kuuluu brasilialaisiin evankelisiin kirkkoihin.

## Muut uskonnot
Pieni osa Angolan maaseutuväestöstä harjoittaa animismia tai perinteisiä alkuperäiskansojen uskontoja. Angolassa on myös pieni muslimiyhteisö, jonka jäsenten määräksi arvioidaan 80&nbsp;000–90&nbsp;000. Muslimiväestö koostuu suurelta osin Länsi-Afrikasta tulleista siirtolaisista ja libanonilaistaustaisista perheistä.

## Lähteet
Reamin laivastotukikohta

**Reamin laivastotukikohta** on laivastotukikohta Siaminlahden rannalla Sihanoukvillen provinssissa Kambodžassa. Sitä käyttää Kambodžan laivasto ja epäillysti myös Kiinan Kansan vapautusarmeijan laivasto. Kiina on laajentanut tukikohtaa 2020-luvun alussa, väitetysti omaan käyttöönsä.

## Kiinan tukikohta
Yhdysvallat rahoitti Reamin kohentamista osana kymmenien miljoonien dollarien arvoista sotilasapua Kambodžalle. Apua leikattiin vuoden 2017 jälkeen, koska Kambodžan tärkein oppositiopuolue kiellettiin ja sen johtajia karkotettiin ja vangittiin. Kambodža lopetti yhteiset säännölliset sotaharjoitukset Yhdysvaltojen kanssa ja vahvisti siteitään Kiinaan.

2020-luvun alkuun mennessä Yhdysvaltojen rakentamia rakennuksia oli purettu, ja Kiinan rahoittama laajennusprojekti käynnistetty. Vuoden 2023 loppupuolella valmistui uusi noin 360 metriä pitkä järeä laivastolaituri, johon mahtuu jopa lentotukialus. Satelliittikuvien perusteella tukikohtaan on rakennettu myös kuivatelkka, varastoja, hallintorakennuksia ja asuinrakennuksia sotilaille. Tästä lähin kiinalaisia sotalaivoja on käynyt siellä jatkuvasti. Yhdysvaltalaisilta tahoilta ja japanilaisilta sotalaivoilta on osittain evätty pääsy Reamiin, kun ne ovat tulleet vierailemaan.

Etenkin yhdysvaltalaiset asiantuntijat ovat epäilleet, että Kiina olisi rakentanut Reamista omaan sotilaskäyttöönsä soveltuvan laivastotukikohdan. Kambodžan hallitus on toistuvasti kiistänyt kiinalaisen tukikohdan olemassaolon ja vedonnut maan perustuslakiin, joka kieltää muiden maiden pysyvän sotilaallisen läsnäolon maassa. Reamin tukikohta on virallisesti auki kaikkien ystävällismielisten valtioiden laivoille. Kambodža on selittänyt, että pienenä ja heikkona maana se tarvitsee sotilaallista apua ja koulutusta ulkomailta, erityisesti Kiinalta.

Kyseessä olisi Kiinan toinen sotilastukikohta Kiinan ulkopuolella. Ensimmäinen on vuonna 2017 avattu tukikohta Djiboutissa. Kiina haluaa maailmanvallaksi, ja se on kasvattanut vaikutusvaltaansa useissa valtioissa rakentamalla infrastruktuuria Vyö ja tie -hankkeen myötä. Kiina haluaa kasvattaa sotilasvoimaansa ulkomailla, koska tällä hetkellä vain Yhdysvalloilla on tukikohtia ympäri maailmaa. Tukikohta Kambodžassa antaa jalansijaa toisesta suunnasta kiistellylle Etelä-Kiinan merelle.

## Lähteet

## Aiheesta muualla
Uskonto Bangladeshissa

Tämä artikkeli käsittelee **[[Bangladesh]]in [[Uskonto|uskontoa]] ja uskonnollisia yhteisöjä**. Vuonna 2022 Bangladeshin suurin uskonto oli islam, johon kuului 91 prosenttia väestössä. Bangladeshissa on myös suuri määrä hindulaisia, joiden osuus väestöstä on 8 prosenttia. 

## Islam

Valtaosa Bangladeshin väestöstä on sunnimuslimeja. Muslimiväestöstä suuri osa asuu eri puolilla maata. Maasa on myös pieni šiiamuslimien väestö. Suurin osa ulkomaalaisiksi luokitelluista henkilöistä on Bangladeshiin palanneita siirtolaisia, jotka harjoittavat islamia. Noin 30&nbsp;000 Rohingya-pakolaista harjoittaa islamia Cox’s Bazarin kaakkoispuolella.

## Muut uskonnot
Muihin uskontokuntiin Bangladeshissa kuuluvat ovat pääasiassa roomalaiskatolisia kristittyjä ja Theravada- tai Hinajana-buddhalaisia. Uskonnolliset vähemmmistöt ovat keskittyneet pääosin Chittagong Hill Tractsin alueelle ja maan pohjoisosiin. Buddhalaisia oli pääosin Chittagongin alkuperäisväestön keskuudessa. Vähemmistökristityt asuvat monissa yhteisöissä eri puolilla maata.

## Lähteet
7th Sense

**7th Sense** oli vuonna 1992 toiminut vaasalainen rave-tapahtumia järjestänyt ryhmä.

7th Sensen muodostivat DJ Isi, DJ Willy, Mr.R sekä DJ Janne.

## Katso myös

* Wasa Party Syndicate
* Meltdown Deejays

## Lähteet
Jari Metsämuuronen

**Jari Metsämuuronen** (s. 1962) on suomalainen professori. Hän työskentelee Turun yliopiston oppimisanalytiikan tutkimusinstituutissa. Hänen tutkimukselliset kiinnostuksensa ovat suuntautuneet koulutuksellisen tasa-arvon ja oppimisen arvioinnin teemoihin. Hän on opettanut tutkimusmenetelmiä ja kirjoittanut niihin liittyen lukuisia teoksia ja vertaisarvioituja artikkeleita. Koulutukseltaan Metsämuuronen on sairaanhoitaja, luokanopettaja ja kasvatustieteen tohtori.

Metsämuurosen vuonna 1995 julkaistun väitöskirjan otsikko on "*Harrastukset ja omaehtoinen oppiminen : sitoutuminen, motivaatio ja coping : teoreettinen tausta, rakenneanalyysi ja sitoutuminen*".

## Lähteet
Lobiton satama

**Lobiton satama** (; ; UN/LOCCODE: AO LOB) on kauppasatama Atlantin valtameren rannikkokaupunki Lobitossa Angolassa. Lobiton satama on ollut Angolan toiseksi suurin kauppasatama. 

Vuonna 2021 kaksi kiinalaista suuryhtiötä voitti tarjouskilpailun sataman yleislastiterminaalin operoinnista ja sataman johtamisesta seuraavien 20 vuoden ajaksi. Tämä on nähty esimerkiksi Yhdysvalloissa osana Kiinan laajaa Vyö ja tie -ohjelmaa ja molempien suurvaltojen pyrkimyksiä hyötyä Afrikan luonnonrikkauksista. Sataman muiden terminaalien operoinnista vastaavat muut toimijat.

Lobiton satama on osa laajempaa, kehitettävänä olevaa Lobiton käytävää ja sen Lobitosta Kongon demokraattisen tasavallan Kolwezin kaivoskaupunkiin ja edelleen Sambiaan johtavaa 1,067 metriä leveää Benguelan rautatietä.

Lobiton satamaan johtavasta Benguelan rautatiestä ainakin 800 kilometrin osuutta on suunniteltu rakennettavan uudelleen. Tämä maksaisi yhdessä 35 veturin, 1&nbsp;500 junanvaunun ja satamaterminaalien uusimisten kanssa noin 1,6 miljardia Yhdysvaltain dollaria. Hankkeeseen osallistuvat Angola, Kongon demokraattinen tasavalta, Sambia, Euroopan komissio ja Yhdysvallat. Rautatieyhteyden ja sen liityntäliikenteen kehittämishankkeesta on käytetty hankenimeä *Lobito Atlantic Railway* (LAR). Lisäksi muun muassa Sambiassa rakennettaisiin Sambia–Lobito-rautatieksi nimettyä uutta rataa. Hanketta on esitelty esimerkiksi rahoituksen osalta kiinalaisia kehityshankkeita läpinäkyvämpänä vaihtoehtona suurille afrikkalaisille infrastruktuurihankkeille. Strategisesti liikenneväylällä mahdollistettaisiin sisämaassa sijaitsevien suurten kuparimalmiesiintymien kaivannaisten kuljettamisen jalostettavaksi. Lisäksi Angolan maaperästä löytyy 32 'vihreälle' teknologialle keskeisestä 51 mineraalista.

Esimerkiksi Yhdysvallat on viestinyt sitoutuneensa investoimaan lisäksi 2,3 miljardia dollaria rautatiehen ja siihen liittyviin kaivos- ja jalostamohankkeisiin. Varat Yhdysvallat ottaisi lainana Development Finance Corporationilta ja Export-Import Bankilta. Vuonna 2023 viestittiin, että Kiina kontrolloi tuolloin 70 prosenttia Kongon demokraattisen tasavallan koboltin ja kuparin teollisista kaivoshankkeista. Lisäksi se oli panostanut vuosina 2018–2023 jo 4,5 miljardia dollaria litiumkaivoksiin muista Keski-Afrikan maista kuten Zimbabwe, Angola ja Namibia.

Satamatilastojen mukaan Lobitosta laivattiin vuonna 2022 esimerkiksi mangaania (tai malmia) erityisesti Kiinaan ja Intiaan sekä kuparia (tai kuparimalmia) erityisesti Kiinaan ja Bulgariaan.
## Lähteet

## Aiheesta muualla

* Sobre o Porto do Lobito  (portodolobito.co.ao)
Uskottomasti sinun

**Uskottomasti sinun** (*Something to Talk About*) on Lasse Hallströmin ohjaama ja Callie Khourin käsikirjoittama yhdysvaltalainen komediaelokuva vuodelta 1995. Sen pääosia näyttelevät Julia Roberts, Dennis Quaid, Robert Duvall ja Gena Rowlands. Tarina kertoo miehensä uskottomuudesta ja isänsä tyrannimaisuudesta kärsivästä hevostilan tyttärestä.

*Iltalehden* Jyrki Laelma ihmetteli, miten näin keskinkertainen elokuva voi syntyä huippunäyttelijöiden, huippukäsikirjoittajan (*[[Thelma ja Louise]]*), huippuohjaajan (*[[Elämäni koirana]]*, *[[Gilbert Grape]]*) ja huippukuvaajan (ruotsalainen Sven Nykvist) yhteistyön tuloksena. Hän antoi elokuvalle kaksi tähteä viidestä, DVD-Oppaan Ilkka Juuso vain yhden. Toisaalta yhdysvaltalainen Roger Ebert antoi kolme ja puoli tähteä neljästä ja piti tarinaa älykkäänä ja käänteissään yllättävänä. Näyttelijät tekevät Ebertin mielestä järjestään hyvää työtä, mutta Robert Duvall nousee erityisesti esiin loistavan komedia-ajoituksensa myötä.

## Lähteet
Uskonto Beninissä

Tämä artikkeli käsittelee **[[Benin]]in [[Uskonto|uskontoa]] ja uskonnollisia yhteisöjä**. Vuonna 2013 Beninin suurin uskontokunta oli kristinusko, johon kuului 48,5 prosenttia väestöstä. Suurin kristillinen kirkkokunta on katolinen kirkko. Islamia tunnusti 27,7 prosenttia väestöstä ja voodoota ja muita Afrikan perinteisiä uskontoja 14,2 prosenttia väestöstä. 

## Kristinusko

Kristinusko on Beninin suurin uskonnollinen ryhmä ja suurin kristillinen suuntaus on katolinen kirkko. Toiseksi suurin suuntaus on protestantismi. 2000-luvun alussa 5 prosenttia väestöstä kuului helluntailaiseen Celestial-kirkkoon. Pienempiä kristillisiä ryhmiä ovat metodistit, baptistit sekä helluntailaiset (Assemblies of God). Maassa toimivia pieniä kristillisperäisiä ryhmittymiä ovat mormonit, Jehovan todistajat, ruusuristiläiset ja yhdistymiskirkko. Maan kristitty väestö on pääasiassa keskittynyt maan eteläosiin, erityisesti Cotonoun alueelle.

## Islam
Lähes kaikki Beninin muslimit ovat sunnalaisia. Muutamat šiialaiset ovat pääasiassa Lähi-idän ulkoasukkaita. Maan muslimiväestö on keskittynyt erityisesti maan pohjoiselle ja kaakkoiselle alueelle.

## Muut uskonnot
Monet kristityiksi tai muslimeiksi tunnustautuvat henkilöt harjoittavat myös voodoota tai muita perinteisiä uskontoja.

## Lähteet
Phankham Viphavanh

**Phankham  Viphavanh** (; s. 14. huhtikuuta 1951) on laosilainen poliitikko, joka toimi Laosin pääministerinä vajaan kahden vuoden ajan 2021–2022. 

Viphavanhilla on tohtorin tutkinto ja  monen vuoden kokemus työskentelystä Laosin koulutusalalla. Vuosina 2003-2005 hän oli varaministeri ja Laosin pääministerin kansliapäällikkö. Sitten hänet valittiin kahdeksanteen puolueen keskuskomiteaan vuonna 2006, ja hän toimi Houaphanhin maakunnan sihteerinä ja kuvernöörinä. Vuonna 2011 hänet valittiin Laosin yhdeksänteen politbyroohon, jonka jälkeen hän toimi Laosin opetus- ja urheiluministerinä sekä Laosin ja Vietnamin ystävyysyhdistyksen keskuskomitean puheenjohtajana. Vuonna 2014 hänestä tuli Laosin varapääministeri sekä opetus- ja urheiluministeri. Huhtikuussa 2016 hänet valittiin uudelleen politbyroon jäseneksi ja hän toimi Laosin varapresidenttinä. Maaliskuussa 2021 hänet valittiin Laosin pääministeriksi ja 11. politbyroon jäseneksi.

Viphavanh astui pääministerin virkaan huhtikuussa 2021 parlamenttivaalien jälkeen. Hänen kaudellaan inflaatio kiihtyi 40 prosenttiin, työttömyys kasvoi 20 prosenttiin ja valuutan, kipin, arvo laski jyrkästi. Viphavanhia arvosteltiin verovapauksien myöntämisestä kaivostoiminnalle erityisesti pohjoisissa Xieng Khouangin ja Xaysombounin maakunnissa. Veroja jäi saamatta ja valtio velkaantui. Viphavanh ei myöskään onnistunut hillitsemään vallitsevaa korruptiota. Vuoden 2022 lopussa 72-vuotiaan Viphavanhin ilmoitettiin eroavan terveydellisistä syistä ja jäävän eläkkeelle.  

## Lähteet
Alberts Šmits

**Alberts Šmits** (s. 2. joulukuuta 2007 Valmiera, Latvia) on latvialainen jääkiekkopuolustaja, joka pelaa Saksassa DEL-joukkue EHC Münchenissä vuokralla SM-liigajoukkue Mikkelin Jukureista. Hän kuuluu ikäluokkansa lupaavimpiin pelaajiin ja Šmitsistä on yleisesti odotettu ensimmäisen kierroksen varausta .

## Ura
### Seuraura
Šmits on HK Valmieran kasvatti. Hän siirtyi kesken kauden 2021–2022 Baltu Vilkin U17-joukkueesta vain 14-vuotiaana Suomeen ja siirtyi Karhu-Kissojen U16-joukkueeseen. Kaudella 2022–2023 Šmits toimi joukkueen varakapteenina. Šmits siirtyi kesken kauden Karhu-Kissoista loppukaudeksi lainalla Helsingin IFK:n U16 SM-sarjajoukkueeseen. Kaudeksi 2022–2023 hän palasi Karhu-Kissoihin.

Kaudeksi 2024–2025 Šmits siirtyi Mikkelin Jukureihin. Hän pelasi alkukauden pääasiassa seuran U18-joukkueessa, mutta nousi kauden edetessä myös U20-joukkueeseen. Šmits debytoi myös Jukurien SM-liigajoukkueessa vain 17-vuotiaana 14. helmikuuta 2025 vieraissa hänen entistä junioriseuraansa HIFK:ta vastaan. Šmits merkittiin Jukurien kolmospuolustajapariin Niilo Romppasen viereen. Hän sai ottelussa jääaikaa 15.07 minuuttia. Liigauransa avausmaalin Šmits teki kuudennessa ottelussaan runkosarjan neljänneksi viimeisellä kierroksella 8. maaliskuuta 2025 KalPaa vastaan. Hänestä tuli SM-liigan historian nuorin maalin tehnyt ulkomaalaispelaaja. Šmits pelasi liigassa kauden aikana yhdeksän runkosarjaottelua tehopistein 1+1=2 ja viisi playout-ottelua ilman tehopisteitä.

Huhtikuussa 2025 Šmits teki Jukurien kanssa 1+2-vuotisen SM-liigasopimuksen. Marraskuussa seura käytti hänen sopimuksessaan olleen option kahdesta lisävuodesta. Šmits pelasi Jukureissa varsinaisen tulokaskautensa 2025–2026 aikana 38 runkosarjaottelua tehopistein 6+7=13, kunnes helmikuussa 2026 seura vuokrasi hänet loppukaudeksi Saksaan DEL-joukkue EHC Müncheniin.

### Maajoukkueura
Šmits pelasi alle 18-vuotiaiden MM-kilpailuissa vuonna 2025. Valmentajat valitsivat hänet Latvian turnauksen yhdeksi kolmesta parhaasta pelaajasta. Šmits valittiin myös Norjaa vastaan pelatun alkulohkon ottelun päätteeksi joukkueensa ottelun parhaaksi pelaajaksi. Hän pelasi myös alle 20-vuotiaiden MM-kilpailuissa vuonna 2026, jolloin Šmits toimi Latvian varakapteenina. Valmentajat valitsivat hänet joukkueensa turnauksen yhdeksi kolmesta parhaasta pelaajasta. Šmits valittiin myös Suomea vastaan pelatun alkulohkon ottelun päätteeksi Latvian ottelun parhaaksi pelaajaksi.

Šmits kutsuttiin Latvian A-maajoukkueeseen ensimmäisen kerran vain 17-vuotiaana vuoden 2025 Deutschland Cupiin loukkaantuneen Roberts Mamčicsin tilalle. Hän teki näin ollen A-maajoukkuedebyyttinsä 6. marraskuuta 2025 Landshutissa turnauksen isäntäjoukkue Saksaa vastaan. Šmits nimettiin Latvian joukkueeseen Milano-Cortinan olympiakisoihin 2026, jossa hän teki neljässä ottelussa kaksi syöttöpistettä. 18-vuotias Šmits oli miesten jääkiekkoturnauksen nuorin pelaaja.

## Tilastot

## Lähteet
*
*
*

### Viitteet
Reetta Ranta

**Reetta Ranta** (s. 1975) on suomalainen tietokirjailija ja tv-juontaja. Koulutukseltaan hän on taiteen maisteri ja tuottaja. 

## Ura
Ranta opiskeli vuoden yhteisöviestintää Jyväskylän yliopistossa, josta hän siirtyi Helsingin yliopistoon opiskelemaan suomen kieltä. Maisteriopinnot hän suoritti Taideteollisessa korkeakoulussa. Hän toimi Habbo Hotellin brändijohtajana ja uudisti Duudsonit nuorisobrändistä perheille suunnatuksi brändiksi. 
Reetta Ranta on toiminut erilaisissa medioissa digialalla muun muassa Reality Crisis -peliyhtiössä, Rabbit Filmsillä, Ylellä ja Gutsy Animationsilla. Hän on perustanut Power Animals United -sisältöyrityksen.

Vuonna 2016 hän aloitti Antti Huttusen juontajaparina tv-sarjassa Metsien kätkemä. Huttunen ja Ranta tutustuivat ollessaan töissä Ylellä. He alkoivat haaveilla yhteisestä hankkeesta, joka yhdistäisi luonnon ja tarinat. Ranta ja Huttunen ideoivat, käsikirjoittivat ja tuottivat sarjan yhdessä. Sarjan työryhmään kuului alle kymmenen henkilöä, jotka tulivat kolmesta yrityksestä: Flatlight Creative Housen lisäksi mukana oli Huttusen Retkipaikka-yritys ja Rannan Power Animals United-yritys.Sarjan formaatti on myyty Australiaan.

Vuonna 2016 Ranta ja Huttunen kirjoittivat yhdessä Metsien kätkemä -kirjan, joka yhdistää retkeilyvinkit, luontokuvat ja mytologiset tarinat.

2020-luvun vaihteessa hän teki brändityötä Muumilaakso-sarjassa ollessaan Gutsy Animationsin brändi- ja kehitysjohtaja. Hän tuotti esimerkiksi sarjan saamelaiskielisiä versioita. Sarja dubattiin kaikilla kolmella Suomessa puhutulla saamen kielellä.

Vuonna 2024 Ranta oli Women in Film and TV WIFT Finland ry:n toiminnanjohtaja. Nykyään hän on WIFT:in hallituksessa.

## Teokset
*Ranta, Reetta (kirjoittaja, valokuvaaja), Huttunen, Antti (kirjoittaja, valokuvaaja): Metsien kätkemä: Opas Suomen kauneimpiin kohteisiin, Gummerus, 2016
*Ranta, Reetta (kirjoittaja, valokuvaaja), Vaaja, Tero (kääntäjä), Mena, Erica (toimittaja): Back to nature Finland / explore the nature, myths and ancient wisdom, 2022
*Ranta, Reetta (kirjoittaja, valokuvaaja): Rituaalikirja: etsijän opas, Suomalaisen Kirjallisuuden Seura, SKS Kirjat, 2023
*Ranta, Reetta ja Haro Riikka: Nordic Forest Rituals – Digital Book : Bringing Ancient Wisdom Into Modern Life (e-kirja), 2024
*Ranta, Reetta: Pyhät puut, SKS Kirjat, 2025
*Ranta, Reetta, Anu Katariina Lindemann (käännös): Die Magie nordischer Rituale, Goldmann 2025

## Tuotannot
* Metsien kätkemä, Yle TV1, 2016
* Metsien kätkemä, Yle TV1, 2018

## Tunnustuksia
*Kultainen Venla finalisti. Metsien kätkemä, sarjassa Paras ajankohtais- ja asiaohjelma 2016

## Yksityiselämä
Ranta on kotoisin Imatralta, nykyisin hän asuu Fiskarsissa. Hänellä on kolme lasta, joista nuorimman hän on synnyttänyt kotona.

## Lähteet

## Aiheesta muualla
*Rannan verkkosivut
*Peltsin podcast:  Luonnonmystikko ja median moniosaaja Reetta Ranta etsii luonnosta pyhiä paikkoja
*
Brasilian vallankaappaus 1964

**Brasilian vallankaappaus 1964** oli Brasiliassa tapahtunut sotilasvallankaappaus, jossa Brasilian asevoimat syrjäyttivät presidentti João Goulartin vuonna 1964. Goulart syrjäytettiin vallasta, koska armeija katsoi hänen kallistuvan liikaa vasemmistoon. Goulart ajettiin pois maasta vallankaappauksen yhteydessä. Vallankaappauksen jälkeen maata hallitsi useat eri sotilasjuntat vuoteen 1985 asti.

## Taustaa
Vallankaappauksen taustalla oli marraskuussa vuonna 1935 epäonnistunut kapina, jota johti Brasilian kommunistinen puolue. Kapina sai aikaan Brasiliassa vahvoja kommunisminvastaisia näkemyksiä.

Vuonna 1964 Goulart ilmoitti aloittavansa uudistuksia muun muassa maatalouden, rahoituksen, vaalien ja koulutuksen parissa. Uudistusten tarkoituksena oli parantaa köyhien yhteiskunnallista asemaa. Goulart piti myös samana vuonna puheen mielenosoituksessa Rio de Janeirossa, jossa hän ilmoitti aloittavansa uudistuksia, jotka kattaisivat äänioikeuksien antamisen lukutaidottomille ja ulkomaalaisten öljynjalostamoiden ja rauta- ja moottoriteiden rajoilla sijaitsevien maanviljelyalueiden takavarikoinnin valtion käyttöön. Uudistukset saivat kritiikkiä ylä- ja keskiluokan brasilialaisilta sekä konservatiiviselta katoliselta yhteisöltä. Brasilian armeijan johto vastusti Goulartin vasemmistolaisia uudistuksia, ja tahtoi syöstä presidentin vallasta. Armeija käytti vastareaktiota hyödykseen.

## Lähteet
Uskonto Burkina Fasossa

Tämä artikkeli käsittelee **[[Burkina Faso]]n [[Uskonto|uskontoa]] ja uskonnollisia yhteisöjä**. Burkina Fason suurin uskonto on islam. Muslimien osuus väestöstä oli 63,8 prosenttia vuonna 2019. Toiseksi suurin uskonto on kristinusko, johon kuuluu 26,3 prosenttia väestöstä. Suurin kristillinen suuntaus on roomalaiskatolisuus. 

## Islam

Suurin osa Burkina Fason väestöstä harjoittaa islaminuskoa ja enemmistö tästä ryhmästä on sunneja. Muslimit asuvat pääosin pohjoisilla, itäisillä ja läntisillä raja-alueilla. Pääkaupunki Ouagadougou on uskonnollisesti monimuotoinen, mutta erityisesti toiseksi suurin kaupunki Bobo-Dioulasso on enimmäkseen muslimien asuttama. Etnisistä vähemmistöistä erityisesti fulanit ja dioulat ovat muslimeja.

## Kristinusko

Kristinusko on Burkina Fason toiseksi suurin uskonnollinen ryhmä. Kristinuskoa tunnustavat asuvat pääosin maan keskiosissa. Kahdessa suurimmassa kaupungissa asuu pieniä syyrialaisia ja libanonilaisia maahanmuuttajayhteisöjä, joista suurin osa on kristittyjä.

## Muut uskonnot
Burkina Fason hallinnon arvion mukaan suuri osa kansalaisista harjoittaa perinteistä alkuperäiskansojen uskontoa vaihtelevassa määrin ja että kristinuskon tai islamin noudattaminen on usein nimellistä. Tästä johtuen uskontokuntia koskevat tilastot ovat summittaisia. Perinteisiä alkuperäisuskontoja harjoitetaan kaikkialla maassa, erityisesti maaseutuyhteisöissä.

## Lähteet
Al-Qalam

**Al-Qalam** (, ) on Koraanin 68. suura ja luokitellaan mekkalaiseksi. Se sisältää 52 jaetta. Suura on saanut nimensä ensimmäisessä jakeessa olevasta sanasta.

## Sisältö

* Jakeet 1–4 kuuluvat seuraavasti: "1. N. Kautta kynän ja sen, mitä kirjoitetaan,/ 2. Sinä et, kiitos Herrasi, ole hullu,/ 3. Vaan sinua odottaa ansaittu palkka,/ 4. ja sinulla on ylhäinen luonne." Kirjain N on Koraanissa esiintyvä niin sanottu "mystinen kirjain" josta esimerkiksi Christoph Luxenberg on esittänyt oman teoriansa. Monista Koraanin kohdista (esim. Al-Najm) löytyy hulluussyytöksiä, jotka kohdistuvat nimettömään sananjulistajaan. Myös Vanhan Testamentin profeetat joutuivat puolustautumaan syytöksiltä, että heidän käytöksensä johtuisi hulluudesta tai riivaajista. Uudessa Testamentissa Jeesukseen kohdistui samanlaisia syytöksiä: *"He luulivat, että hän oli poissa tolaltaan"* (Mark. 3:21), *"hänessä on Belsebul"* (Mark 3:22).

* Jakeet 1–9 ovat nimettömän profeetan rohkaisua. Islamilaisen perimätiedon mukaan kyse on Muhammedista.
* Jakeet 10–16 kertovat, että profeetta ei saa totella syntisiä.
* Jakeet 17–33 esittävät vertauksen puutarhan omistajista. Teksti voi viitata siihen, että omistajat aikovat koko sadon jättämättä mitään köyhille. Opetus on, että jos Jumalaa ei ylistetä, tuonpuoleisessa odottaa rangaistus.
* Jakeet 34–41 kertovat, että hurskaat ja syntiset eivät ole samanveroisia, sillä hurskaita odottavat autuuden tarhat.
* Jakeet 42–62 lausuvat, että syntiset saavat rangaistuksensa. Jakeissa mainitaan "kalan (nielemä) mies", joka tarkoittaa Vanhan Testamentin profeetta Joonaa. 
* Jakeessa 51 mainitaan "paha silmä": "Uskottomat ovat murhata sinut katseillaan".

## Katso myös

* Luettelo Koraanin suurista

## Lähteet

* 
* 
* 

### Viitteet
Tōhoku-moottoritie

**Tōhoku-moottoritie** () on pohjois-eteläsuuntainen moottoritie Japanissa, ja kaikista maan moottoriteistä pisin. Sen eteläinen päätepiste on Kawaguchissa Saitaman prefektuurissa Suur-Tokion alueella, ja pohjoinen Aomorissa Aomorin prefektuurissa. Tien numero on **E4**, koska se seuraa valtatietä 4. Tien nimi viittaa Tōhokun alueeseen, joka on Honshūn saaren pohjoisin alue.

## Lähteet
Skultorp

**Skultorp** on taajama Skövden kunnassa Länsi-Götanmaan läänissä samannimisessä historiallisessa maakunnassa Ruotsissa. Taajamassa oli 3&nbsp;895 asukasta vuoden 2023 lopussa.

## Lähteet

## Aiheesta muualla
Uskonto Burundissa

Tämä artikkeli käsittelee **[[Burundi]]n [[Uskonto|uskontoa]] ja uskonnollisia yhteisöjä**. Burundin suurin uskonto on kristinusko. Krisittyjen osuus väestöstä oli 93,9 prosenttia vuonna 2016–2017. Suurin kristillinen suuntaus on roomalaiskatolisuus Toiseksi suurin uskonto on islam, johon kuuluu 3,4 prosenttia väestöstä. Täysin luotettavia tietoja eri uskonnollisten ryhmien kannattajista ei ole saatavilla.

## Kristinusko

Kristinusko on Burundin suurin uskonnollinen ryhmä. Suurimmat kristilliset suuntaukset ovat roomalaiskatolisuus ja protestantismi.

## Islam
Islam on Burundin toiseksi suurin uskonto. Vuonna 2016 muslimien määräksi arvioitiin 3,4 prosenttia, mutta suurimmillaan osuudeksi on arvioitu jopa 10 prosenttia. Suuri osa muslimeista asuu kaupunkialueilla. Enemmistö muslimeista on sunneja ja loput šiialaisia.

## Muut uskonnot
Arviolta 23 prosenttia noudattaa perinteisiä alkuperäiskansojen uskontoja.

## Lähteet
Sten-Åke Cederhök

**Sten-Åke Cederhök** (30. tammikuuta 1913 Gislaved – 14. tammikuuta 1990 Göteborg) oli ruotsalainen revyyartisti, näyttelijä ja koomikko. Hän tuli tunnetuksi erityisesti satiirisesta televisiosarjasta *Albert och Herbert*, jota hän teki Tomas von Brömssenin kanssa, sekä Lisebergissä vuosina 1957–1982 esittämistään revyistä. Uransa loppupuolella Cederhök teki myös joitakin vakavampia rooleja.

Cederhök muutti perheensä kanssa pienenä Göteborgiin. Ennen näyttelijänuraansa ja sen ohella hän työskenteli muun muassa SKF:n palveluksessa. Kokopäiväiseksi näyttelijäksi hän ryhtyi vasta 1970-luvulla televisiomenestyksen myötä.
## Kuvia

Sten-Åke Cederhök statue.JPG|Cederhökiä esittävä patsas Lisebergissä.

## Lähteet

## Aiheesta muualla
Sonexay Siphandone

**Sonexay Siphandone** (s. 1966) on laosilainen poliitikko, joka toimii Laosin pääministerinä 30. joulukuuta 2022 alkaen.

Hän on maan entisen presidentin Khamtai Siphandonin poika, joka opiskeli Neuvostoliitossa. Sonexay Siphandone nousi pääministeriksi varapääministerin paikalta edeltäjänsä Phankham Viphavanh erottua terveydentilaansaa vedoten.  

## Lähteet
Dōtō-moottoritie

**Dōtō-moottoritie** () on itä-länsisuuntainen moottoritie Hokkaidōn saarella Japanissa. Se on kokonaisuudessaan kaksikaistainen, mutta vain moottoriliikenteelle sallittu, joten se vastaa moottoriliikennetietä. Se kulkee Chitosesta Kushiroon ja muodostaa yhteyden Sapporosta Hokkaidon itäosaan. Koko tien pituudelta nopeusrajoitus on 70&nbsp;km/h. Tie oli aluksi kaikkein vähiten käytetty moottoritie, mutta vuonna 2007 liikennemäärä nousi 4&nbsp;751 ajoneuvoon.
## Lähteet
Charles Kaboré

**Charles Kaboré** (s. 9. helmikuuta 1988 Bobo-Dioulasso) on burkinafasolainen jalkapalloilija, pelipaikaltaan keskikenttäpelaaja. Hän pelasi seuraurallaan kotimaansa lisäksi Ranskassa ja Venäjällä. Hän on pelannut eniten maaotteluita Burkina Fason A-maajoukkueessa, 102 ottelua.

Kaboré siirtyi kotimaastaan Ranskaan vuonna 2007. Hän pelasi vuoden ajan Ligue 2:ssa Libournen joukkueessa. Vuosina 2008–2013 hän edusti Olympique de Marseillea ja pelasi Ligue 1:ssä 136 ottelua, joissa hän teki kaksi maalia. Hän voitti liigamestaruuden vuonna 2010 sekä liigacupin vuosina 2010, 2011, 2012. Hän pelasi Mestarien liigassa 17 ottelua, UEFA-cupissa viisi ottelua ja Eurooppa-liigassa seitsemän ottelua, joissa hän teki yhden maalin helmikuussa 2010 vierasottelussa FC Kööpenhaminaa vastaan.

Kaboré siirtyi helmikuussa 2013 Venäjälle, jossa hän edusti Kuban Krasnodaria, lainasopimuksella FK Krasnodaria ja Moskovan Dynamoa. Hän pelasi Venäjän Valioliigassa 8,5 vuoden aikana 188 ottelua ja teki niissä kaksi maalia. Eurooppa-liigassa hän edusti venäläisjoukkueita 29 ottelussa ja teki niissä yhden maalin marraskuussa 2013 kotiottelussa St. Gallenia vastaan. Kaboré päätti pelaajauransa Ranskan Ligue 2:ssa Niortin joukkueessa kaudella 2022–2023.

Kaboré pelasi Burkina Fason A-maajoukkueessa ensimmäisen kerran lokakuussa 2006 Afrikan-mestaruuskilpailujen karsintaottelussa Senegalia vastaan. Hän pelasi Afrikan-mestaruuskilpailuissa yhteensä 19 ottelua vuosina 2010, 2012, 2013, 2015 ja 2017. Burkina Faso saavutti hopeaa vuonna 2013 ja pronssia vuonna 2017, ja molemmissa turnauksissa Kaboré pelasi joukkueen kapteenina. Kaboré pelasi kaikkiaan 102 A-maaottelua ja oli maansa ensimmäinen yli sata maaottelua pelannut jalkapalloilija. Hän teki A-maaotteluissaan neljä maalia: toukokuussa 2007 ystävyysottelussa Zimbabwea, kesäkuussa 2008 MM-karsintaottelussa Seychellejä, lokakuussa 2010 Afrikan-mestaruuskilpailujen karsintaottelussa Gambiaa ja maaliskuussa 2013 MM-karsintaottelussa Nigeriä vastaan. Hän pelasi viimeisen maaottelunsa kesäkuussa 2021 ystävyysottelussa Norsunluurannikkoa vastaan.

## Lähteet
Uskonto Djiboutissa

Tämä artikkeli käsittelee **[[Djibouti]]n [[Uskonto|uskontoa]] ja uskonnollisia yhteisöjä**. Djiboutin suurin uskonto on islam, jota tunnustaa suurin osa väestöstä. Muslimien osuus väestöstä oli 97,7 prosenttia. Toiseksi suurin uskonto on kristinusko, johon kuuluu 1,1 prosenttia väestöstä. 

## Islam

Suurin osa Djiboutin väestöstä harjoittaa islaminuskoa ja enemmistö tästä ryhmästä on sunneja. Djiboutin kansalaisia pidetään virallisesti muslimeina, mikäli he eivät erityisesti tunnustaudu muuhun uskontoon.

## Kristinusko
Kristinusko on Djiboutin pieni uskonnollinen vähemmistöryhmä. Djiboutin kristityt ovat roomalaiskatolisia, protestantteja, koptikristityjä, etiopian ortodokseja, itäisiä ortodokseja tai Jehovan todistajia. Usein ulkomailla syntyneet djiboutilaiset ovat näiden uskontokuntien jäseniä.

## Lähteet
Uskonto Eritreassa

Tämä artikkeli käsittelee **[[Eritrea]]n [[Uskonto|uskontoa]] ja uskonnollisia yhteisöjä**. Eritrean uskonnot jakautuvat suurin piirtein tasaisesti islamin ja kristinuskon välillä. Luotettavia tilastoja ei ole saatavilla. 

## Islam
Suurin osa Eritrean muslimiväestöstä on sunnalaisia. Muslimiväestö on keskittynyt erityisesti maan itäisille ja läntisille alankoalueille.

## Kristinusko

Suurin osa Eritrean kristityistä on ortodokseja (noin 30 % väestöstä). Toiseksi suurin kristillinen suuntaus on roomalaiskatolisuus (13 prosenttia). Pienempiin kristillisiin ryhmiin kuuluvat protestantit, adventistit, ja Jehovan todistajat. Kristitty väestö on keskittynyt erityisesti maan ylänköalueille.

## Muut uskonnot
Arviolta noin kaksi prosenttia väestöstä harjoittaa alkuperäiskansojen uskontoja. Muihin uskonnollisiin ryhmiin lukeutuvat buddhalaiset, hindut ja bahai-uskolaiset.

## Lähteet